**ΠΡΟΤΥΠΑ ΚΑΙ ΕΙΔΩΛΑ**

**Προσδιορισμός της έννοιας**

Είναι το πρόσωπο, που στην εξιδανίκευσή του, λειτουργεί / επενεργεί ως υπόδειγμα προς μίμηση, ιδιαίτερα για τους νέους. Τα πρότυπα διαφοροποιούνται στο χρόνο, γιατί διαμορφώνονται με βάση τις επικρατούσες συνθήκες (κοινωνικές, πολιτικές, οικονομικές κ.λπ) και τις ευρύτερες αξιολογικές προσεγγίσεις μιας κοινωνίας. Στη δημιουργία τους συντελούν παράγοντες, όπως: οι φορείς κοινωνικοποίησης (οικογένεια, εκπαίδευση, ΜΜΕ), οι πνευματικοί άν8ρωποι, η κοινωνική και πολιτική κατάσταση, το ιστορικό και πολιτιστικό παρελθόν κ.α.

**Σύγκριση Προτύπων -Ειδώλων**

* Το πρότυπο είναι μορφή που συνήθως ανήκει στο παρελθόν. Εντοπίζεται στο χώρο της Ιστορίας (κοινωνικοί – πολιτικοί – εθνικοί αγώνες), των Επιστημών, των Γραμμάτων, των Τεχνών και του Ανθρωπισμού. Το είδωλο, αντίθετα, είναι ένας ζωντανός μύθος. Εντοπίζεται στο χώρο του θεάματος (εμπορική Τέχνη, Μ.Μ.Ε., μόδα, αθλητισμός), αλλά και στην πολιτική (ειδωλοποίηση πολιτικών ηγετών) και στη θρησκεία (θεοποίηση ηγετών παραθρησκευτικών ή αιρετικών οργανώσεων).
* Το πρότυπο έχει αξία διαχρονική, λάμψη αιώνια. Δύσκολα καταξιώνεται, αλλά μένει για πάντα στο Πάνθεον των Ηρώων. Η λάμψη του ειδώλου, όμως, είναι προσωρινή, φευγαλέα. Τα είδωλα απομυθοποιούνται με την ίδια ευκολία και ταχύτητα που επιβάλλονται. Είναι «διάττοντες αστέρες».
* Η αξία του προτύπου είναι αυθεντική, γνήσια. Πηγάζει από την προσφορά του στο κοινωνικό σύνολο, την ηθική στάση ζωής και τα ανθρωπιστικά ιδανικά του. Αντίθετα, η ακτινοβολία του ειδώλου είναι κατασκευασμένη, η λάμψη του είναι τεχνητή, γι’ αυτό και η αξία του είναι νόθη. Το είδωλο αναδεικνύεται και επιβάλλεται από το μυθοποιητικό σύστημα με τα Μ.Μ.Ε. και τη διαφήμιση.
* Το πρότυπο είναι αρωγός στη δημιουργία ολοκληρωμένης, ανεξάρτητης και ξεχωριστής προσωπικότητας, σε αντίθεση με το είδωλο, που επιβάλλει την άρνηση του προσώπου και την ένδυση προσωπείου που τυποποιεί το νέο και αφανίζει την ιδιαίτερη φυσιογνωμία του.
* Το πρότυπο ενθαρρύνει τη γόνιμη – κριτική μίμησή του και την υιοθέτηση των θετικών μόνο στοιχείων της προσωπικότητάς του. Το είδωλο, όμως, επιβάλλει τη δουλική μίμηση, την τυφλή αντιγραφή του τρόπου εμφάνισης, σκέψης και συμπεριφοράς του.
* Το πρότυπο καθιερώνεται με την ώριμη κριτική και λογική σκέψη, ενώ το είδωλο επιβάλλεται με το φανατισμό, την προσωπολατρία, το συναίσθημα και όχι τη λογική.

Το πρότυπο ωφελεί τους νέους, ενώ το είδωλο τούς ζημιώνει πνευματικά, ηθικά και ψυχικά.

 Ιδιαίτερα ο νέος άνθρωπος έχει παγιδευτεί μέσα από ποικίλα κι αρνητικά πρότυπα, που τον αλλοτριώνουν κι εμποδίζουν την ομαλή προσαρμογή του στο κοινωνικό σύστημα, ενώ παράλληλα αποτελούν ένδειξη της βαθιάς πνευματικής και ηθικής κρίσης της εποχής μας.

**Συντελεστές δημιουργίας προτύπων: η κοινωνία περνά τα πρότυπά της μέσα από :**

**1.** την οικογένεια : οι γονείς με τη συμπεριφορά τους αποβαίνουν αρνητικά ή θετικά πρότυπα.

**2.** το σχολείο (περιεχόμενο σπουδών, συμπεριφορά εκπαιδευτικών).

**3.** τα Μ. Μ. Ε. (προβολή και δημιουργία ηρώων).

**4.** το κοινωνικό περιβάλλον (φιλίες, διαπροσωπικές σχέσεις, επαγγελματικό περιβάλλον).

**5.** το πολιτιστικό παρελθόν (η παράδοση, η ιστορία).

**6.**  τους πολιτιστικούς φορείς ( θέατρο, κινηματογράφος, τέχνες).

**7.** από κοινά αποδεκτά πρότυπα(καλλιτέχνες, πολιτικούς, πνευματικούς ανθρώπους).

**ΑΙΤΙΑ ΠΟΥ ΟΔΗΓΟΥΝ ΣΤΗ ΜΙΜΗΣΗ ΠΡΟΤΥΠΩΝ**

Α. **Εσωγενή:**

• Οι νέοι αναζητούν πρότυπα γιατί θέλουν να ικανοποιήσουν την έμφυτη ορμή τους για αναγνώριση των ικανοτήτων τους

• Οι νέοι είναι εύπλαστοι, εύπιστοι, άπειροι, επιρρεπείς, εντυπωσιάζονται εύκολα και έχουν την ανάγκη της καταξίωσης

• Η επικράτηση της «ήσσονος προσπάθειας» οδηγεί πολλούς εφήβους στο μιμητισμό και όχι στην αυτοέκφραση

• Οι νέοι άνθρωποι είναι συνήθως ανώριμοι και ανασφαλείς και πιστεύουν ότι θα βελτιώσουν τον εαυτό τους προσλαμβάνοντας ανεπεξέργαστα, αλλότρια στοιχεία

• Όσοι μιμούνται άκριτα πιστεύουν πως θα αποκτήσουν αυτοπεποίθηση μέσω της ταύτισής τους με κοινώς αποδεκτά πρότυπα.

Β**. Εξωγενή:**

• Η βιομηχανοποίηση της εκπαίδευσης, στείρα αποστήθιση και τον «παπαγαλισμό», η εξειδίκευση της γνώσης, καταλύουν τη σφαιρικότητα και την αυτενέργεια.

• Η εμπορευματοποίηση των Μ.Μ.Ε., η πλήρης παθητικοποίηση και αδράνεια του νου, η πλύση εγκεφάλου από τη διαφήμιση, κατασκευάζουν είδωλα, και μαζί με τα προβαλλόμενα προϊόντα επιβάλλουν και μοντέλα συμπεριφοράς.

• Ο βιομηχανοποιημένος τρόπος ζωής, οι ευκολίες ανέσεις που προσφέρει η σύγχρονη τεχνολογική εξέλιξη, οι πολλαπλές απαιτήσεις της ζωής, δεν αφήνουν περιθώρια για αφομοίωση, κριτικό έλεγχο.

• Ο καταναλωτισμός έκανε τους ανθρώπους να ταυτίζουν το «έχειν» με το «είναι» και να λειτουργούν με το δόγμα: «είσαι ό, τι δείχνεις» και να προσπαθούν να αποκτήσουν ταυτότητα μέσω του «φαίνεσθαι», της επίδειξης, της ακριβής και εκκεντρικής εμφάνισης κάποιων επώνυμων «σταρ» της εποχής.

• Η τεχνητή «ανάγκη» προσαρμογής στη μόδα και το μοντέρνο, ο αλλοτριωτικός τρόπος ζωής στις μεγαλουπόλεις, η ρευστότητα και η διαλυτικότητα της εποχής μας, απογυμνώνει το σύγχρονο άνθρωπο από υψηλές αξίες.

• Οι ανταγωνιστικές διαπροσωπικές σχέσεις πείθουν το νέο πως η επιβίωση προϋποθέτει την αποδοχή των κυρίαρχων κανόνων συμπεριφοράς.

**ΠΟΤΕ ΤΑ ΠΡΟΤΥΠΑ ΩΦΕΛΟΥΝ ΤΟΥΣ ΝΕΟΥΣ**

Τα πρότυπα ωφελούν τους νέους όταν:

• έχουν πνευματική και ηθική συγκρότηση

• προβάλλουν ηθικές και κοινωνικές αρετές

• έχουν την αναγνώριση και την εκτίμηση του κόσμου

• συντελούν στην άνοδο του κοινωνικού επιπέδου ενός λαού

• οδηγούν τους νέους στην αυτογνωσία και στην αυτοκριτική

• έχουν ευεργετική επίδραση στη ζωή

• προβάλλουν υψηλά ιδανικά και ανθρωπιστικά οράματα

• διαμορφώνουν το χαρακτήρα και καλλιεργούν την προσωπικότητα του νέου

• συμβάλλουν στη δημιουργία ελεύθερων και υπεύθυνων νέων

• καλλιεργούν την εθνική συνείδηση του νέου

**Πρότυπα που πρέπει να προβάλλονται:**

(με βάση και τα προβλήματα της επoχής μας)

1. Του ιδεολόγου (εποχή: κρίσης ιδεολογιών, μηδενιστικής αμφισβήτησης, έλλειψης οραμάτων).

**2**. Του **ατόμου με αξίες, ιδανικά** (εποχή: κρίσης αξιών, ανυπαρξίας ιδανικών, αλλοτρίωσης, υλιστικής νοοτροπίας)

**3**. Του **αγωνιστή** (εποχή: παθητικοποίησης, διαλυτικής εξατομίκευσης, εφησυχασμού).

**4**. Αυτού που **συμμετέχει στα κοινά** (εποχή: πολιτικής αλλοτρίωσης, ατομικιστικών προτεραιοτήτων, αποστασιοποίησης από το κοινωνικο /πολιτικό γίγνεσθαι).

**5**. Του **πολιτικοποιημένου ατόμου** (εποχή: πολιτικής αλλοτρίωσης, οπαδοποίησης, κομματικού φανατισμού, αδιαφορίας για τα κοινά).

**6**. Του **πνευματικού ανθρώπου** (εποχή: αποπνευματοποίησης, απουσίας πνευματικών ενδιαφερόντων, κυριαρχίας ειδώλων - ευτελών προτύπων, υλιστικών επιδιώξεων).

**7**. Του **ολοκληρωμένου ηθικοπνευματικά επιστήμονα** (εποχή: τεχνοκρατικής αντίληψης, στυγνής εξειδίκευσης, μονομέρειας, μονοδιάστατου προσανατολισμού του σύγχρονου ανθρώπου, μαζοποίησης).

**8**. Του **ατόμου με πνεύμα οικουμενικής** **συνείδησης** (εποχή: κρίσιμων παγκόσμιων προβλημάτων, παγκοσμιοποίησης των φαινομένων στο χώρο του πολιτισμού, της επικοινωνίας, της πολιτικής κ.λπ.)

**9**. Του **ανθρώπου με οικολογικές ευαισθησίες** (εποχή: υποβάθμισης ή καταστροφής του φυσικού περιβάλλοντος, οικολογικής κρίσης και διατάραξης της οικολογικής ισορροπίας)

**10**. Του **φιλειρηνιστή** (εποχή: παγκόσμιων αναταράξεων, δημιουργίας νέων εστιών πολέμου, πολεμικών συγκρούσεων, πυρηνικής απειλής).

**Σημασία των προτύπων για τους νέους :**

* **Μεταδίδουν στους νέους ιδανικά, οράματα και υψηλούς στόχους παρακινώντας τους στη δημιουργία**
* Τα υγιή πρότυπα **ενεργοποιούν τη σκέψη και τον προβληματισμό** του ατόμου . Κατ’ αυτό τον **τρόπο ενισχύουν τη γόνιμη αμφιβολία και την κριτική αντίληψη**, και απελευθερώνουν από προκαταλήψεις, ιδεολογήματα και δογματισμούς. **Μεταδίδουν την αγάπη για τη γνώση, τη μόρφωση, την επιστήμη και οδηγούν το άτομο στην καταξίωση.** Γεννούν την αυτοπεποίθηση, την εμπιστοσύνη στις δυνάμεις του και την αισιοδοξία για το μέλλον.
* Προωθούν τις διαπροσωπικές σχέσεις με αποτέλεσμα την ενδυνάμωση της κοινωνικής συνείδησης.
* Ενισχύουν την εθνική συνείδηση καλλιεργώντας τη φιλοπατρία και διαφυλάσσοντας την εθνική ταυτότητα.
* Προάγουν την ειρηνική συνύπαρξη και συμβίωση των λαών
* **Ενισχύουν τη δημοκρατία, προασπίζουν τα ανθρώπινα δικαιώματα**, παρακινούν σε συμμετοχή στην πολιτική ζωή.
* Αποτελούν έναν από τους σπουδαιότερους παράγοντες κοινωνικοποίησης συμβάλλουν στη σύμμετρη διαμόρφωση της προσωπικότητας.
* Επιπλέον, ηθικοποιούν **το άτομο γιατί του εμπνέουν την πίστη σε ιδανικά.** Καταπολεμούν λοιπόν, ρατσιστικές αντιλήψεις ειδικότερα στη σημερινή εποχή της παρακμής των ανθρωπιστικών ιδεών και της έκλυσης των ηθών .
* Επιπρόσθετα, μπορούν και προσφέρουν ασφάλεια, γιατί με τη βοήθειά τους ο νέος διαμορφώνει ολοκληρωμένη προσωπικότητα . Αυτό έχει ως αποτέλεσμα να οδηγείται στην αυτογνωσία και να νιώθει αυτοπεποίθηση και σιγουριά .
* **Αποδεσμεύουν μάλιστα, από το άγχος που επιβάλλει η υλιστική νοοτροπία,** γιατί προσανατολίζουν το άτομο σε ουσιαστικές αξίες . Το απαλλάσσουν λοιπόν, από τον μιμητισμό και τη μαζοποίηση κι έτσι συμβάλλουν στην απόκτηση της ψυχικής του ισορροπίας .
* Τέλος, **βοηθούν στη διαμόρφωση υγιούς πολιτικής συνείδησης** με το να ισχυροποιούν την πίστη στη δημοκρατία και στα δημοκρατικά ιδεώδη και με το να ενθαρρύνουν τη συμμετοχή στα κοινά .

**Προβαλλόμενα αρνητικά πρότυπα**

**1**. Του **ευτυχισμένου καταναλωτή** που:

* ταυτίζει το «έχειν» με το «είναι».
* διακατέχεται από το πνεύμα υλικού ευδαιμονισμού. Η ευτυχία θεωρείται ως αποτέλεσμα της καταναλωτικής δυνατότητας και όχι προσωπικών βιωμάτων.

**2**. Του **οικονομικά και επαγγελματικά επιτυχημένου** που:

 χρησιμοποιεί αθέμιτα μέσα, για να υλοποιήσει τους ατομικιστικούς του στόχους. (αρριβισμός),  διακατέχεται από την κυριαρχία του ιδανικού του "**ελάσσονος**" μόχθου.

3.   **Του εξειδικευμένου τεχνοκράτη** που:

* προσαρμόζεται απόλυτα στις απαιτήσεις της σύγχρονης εποχής
* επιδιώκει υπεραμοιβές, την απόκτηση κοινωνικοοικονομικής δύναμης, την αναβάθμιση του γοήτρου του.
* ενεργεί δίχως κοινωνικές, περιβαλλοντικές .κ.ά. ευαισθησίες.

**4**. Του **ατομικιστή, αδιάφορου για τα κοινωνικο - πολιτικά ζητήματα** που:

* ·επιδιώκει ατομικές λύσεις και αποφεύγει τη συλλογική αγωνιστική δράση,
* δε συμμετέχει στα κοινά, κοινωνικά κινήματα κ.λπ.

**5**. **Πρότυπα βίας** που προβάλλονται κυρίως από τα ΜΜΕ, τον παγκόσμιο κινηματογράφο.

Η ταύτιση των παιδιών -που αποτελούν τα πιo ευάλωτα θύματα- με τέτοιους ήρωες καλλιεργεί έναν επικίνδυνο μιμητισμό, την επιθετικότητα κ.α.

**6**. **Ξενικά πρότυπα**

Προβάλλονται κυρίως από:

* την παγκόσμια πολιτιστική βιομηχανία (οι ταινίες του χόλυγουντ οι αποκαλούμενες σαπουνόπερες, οι "αστέρες" της ξένης μουσικής μαζικής κατανάλωσης κ.λπ.).
* τη διαφήμιση (άμεση και έμμεση) ξενικών προϊόντων, που παράγονται στις τεχνολογικά αναπτυγμένες χώρες, προωθούνται στο πλαίσιο της παγκοσμιοποιημένης οικονομίας, και οδηγούν στην ξενομανία, εξαιτίας της οποίας ελλοχεύουν οι κίνδυνοι της εθνικής και πολιτιστικής αλλοτρίωσης.

**7**. Τα **είδωλα** (αστέρες της τέχνης, του αθλητισμού). Πρόκειται για «**κατασκευασμένα**» και **πρόσκαιρα** πρότυπα που

* προωθούνται, κυρίως, για λόγους οικονομικούς, αφού αξιοποιούνται από ισχυρούς οικονομικούς κύκλους για την ελκυστική και για αποτελεσματική προβολή των προϊόντων τους.
* αξιοποιούνται ως μέσο αποπροσανατολισμού των πολιτών από υγιή κοινωνικά και κυρίως πολιτικά ενδιαφέροντα. Τα είδωλα δεν είναι φορείς αξιών και ιδανικών αλλά πρόσωπα που διακρίνονται για την εφήμερη και ματαιόδοξη διασημότητά τους, την κοινωνική αναγνωρισιμότητά τους, την επιδεικτική χλιδή κ.λπ.
* χρησιμοποιούνται από το πολιτικό κατεστημένο ως μέσο κατευνασμού κάθε βαθύτερης νεανικής ανησυχίας. Το είδωλο βραχυκυκλώνει τους νέους σε μια πλαναίσθηση ζωής, τους μεταφέρει σε έναν κόσμο ψευδαισθήσεων. Καλείται να καλύψει υπαρξιακά και μεταφυσικά κενά, ιδεολογικά αδιέξοδα, ουσιαστικές πνευματικές ανησυχίες και προσωπικούς προβληματισμούς.

**8**. Του **ατόμου που εξιδανικεύει τη σωματική διάσταση** και αδιαφορεί για την καλλιέργεια της ηθικοπνευματικής πτυχής της προσωπκότητάς του, που αναλώνει το μεγαλύτερο μέρος του ελεύθερου χρόνου του στη βελτίωση της σωματικής του εικόνας και δεν επιδεικνύει το ανάλογο ενδιαφέρον για την πνευματική του διάσταση.

**Συνέπειες των αρνητικών προτύπων**

* Σε ατομικό επίπεδο, τα ευτελή πρότυπα προωθούν σύγχρονες απαξίες . Οδηγούν σε πνευματική αδράνεια, καλλιεργούν το φανατισμό, την προσωπολατρία, την τυφλή μίμηση και τη μαζοποίηση, τα οποία περιστέλλουν την ατομική ελευθερία καθώς αλλοτριώνουν τη βούληση του ατόμου. Στερούν δηλαδή, την πρωτοβουλία και την αυτενέργεια από εκείνους που τα ακολουθούν. Το άτομο αποκτά έτσι άγχος, ανασφάλεια και χάνει την εσωτερική του ισορροπία. Εμποδίζουν το άτομο να σκέφτεται νηφάλια και αντικειμενικά, ακυρώνοντάς του την κριτική σκέψη . Ενισχύουν ακόμη, τα πάθη και αναπαράγουν την υλιστική αντίληψη για ζωή και την ιδέα του εύκολου πλουτισμού. Οι άνθρωποι γίνονται μονόπλευροι, αδιάλλακτοι, αυξάνεται η βία και η εγκληματικότητα.Τέλος, παρασύρουν το άτομο στον αμοραλισμό και το οδηγούν σε ανήθικες πράξεις δυσχεραίνοντας έτσι το έργο της ομαλής κοινωνικής συνύπαρξης.
* Σε συλλογικό επίπεδο μάλιστα, ευνοούν την επικράτηση του ατομικισμού και της αδιαφορίας προς τον συνάνθρωπο. Καλλιεργούν ωφελιμιστικό πνεύμα στις ανθρώπινες σχέσεις, ενισχύουν ρατσιστικές συμπεριφορές και αρκετές είναι οι φορές που η μίμησή τους προκαλεί προβλήματα κοινωνικής παθογένειας(βια, εγκληματικότητα, ναρκωτικά). Παρατηρείται κρίση των κοινωνικών θεσμών ενώ διευρύνεται το χάσμα γενεών.

**ΣΥΝΕΠΕΙΕΣ ΤΟΥ ΣΤΕΙΡΟΥ ΜΙΜΗΤΙΣΜΟΥ**

• Απουσιάζουν ο προβληματισμός και η επεξεργασία των μηνυμάτων, τυποποιείται η γνώση, περιορίζονται οι πνευματικοί ορίζοντες και η κριτική ικανότητα του ανθρώπου.

• Ο άνθρωπος συχνά χειραγωγείται, αποπροσανατολίζεται και χάνει την πνευματική του ελευθερία

• Ο μιμητισμός εμποδίζει την ενδοσκόπηση, το διάλογο με τον εαυτό μας, την αυτοκριτική

• Ο μιμητισμός προκαλεί άγχος, ανασφάλειες, φοβίες, που καταλύουν την εσωτερική γαλήνη και ισορροπία.

• Οι ανούσιες διασκεδάσεις οδηγούν στην ψυχοκτονία, συνθλίβουν την αγωγή της ψυχής και οδηγούν στην απώλεια της ψυχικής ελευθερίας

• Ο μιμητισμός οδηγεί στην κοινωνική στασιμότητα, γιατί κυριαρχούν φαινόμενα κοινωνικής παθογένειας και καλλιεργείται ο ρατσισμός.

• Με το μιμητισμό οι νέοι συχνά αδιαφορούν για τους νόμους, καταπατούν και υπονομεύουν τις κοινωνικές ελευθερίες.

• Ο μιμητισμός οδηγεί είτε στην αδιαφορία για τα κοινά είτε στην τυφλή κομματικοποίηση και στην αναξιοκρατία που καταλύει την ισοτιμία και την ισονομία.

• Η δουλική αντιγραφή καταργεί την πολιτιστική δημιουργία, γιατί οι καλλιτέχνες υποτάσσονται στη μαζική κατανάλωση και παραγωγή έργων, συντελεί στη στράτευση της επιστήμης σε κρατικά ή ιδιωτικά συμφέροντα και στην εμπορευματοποίηση του αθλητισμού.

• Η γλωσσική ξενομανία τυποποιεί την ομιλούμενη γλώσσα και οδηγεί σταδιακά στη συρρίκνωση των όρων που χρησιμοποιούνται στην καθημερινή επικοινωνία

• Ο μιμητισμός είτε με τη μορφή της προοδοπληξίας είτε με τη μορφή της προγονοπληξίας, καλλιεργεί εξάρσεις, αφού δημιουργούνται μαζικές υστερίες και αναβιώνουν εθνικισμοί, που εμποδίζουν την αρμονική συνύπαρξη των λαών, αλλά και χάνονται οι συνεκτικοί δεσμοί του έθνους, με αποτέλεσμα να επέρχεται η πολιτιστική αλλοτρίωση και να φαλκιδεύεται η εθνική φυσιογνωμία

**Συμπερασματικά:** Οι νέοι έχουν ανάγκη τα πρότυπα, γιατί διαμορφώνουν τον κώδικα αξιών τους, τις πνευματικές τους αναζητήσεις, τα κοινωνικά τους ενδιαφέροντα, με μια λέξη δηλαδή την προσωπικότητά τους. Έτσι διαπλάθουν τον χαρακτήρα τους, μπορούν να υιοθετήσουν μια αποδεκτή στάση ζωής, να κοινωνικοποιηθούν ομαλά, να θέσουν υψηλούς στόχους και να αγωνιστούν για να τους υλοποιήσουν. Τα πρότυπα είναι δηλαδή διαχρονικές αξίες, ιδανικοί σκοποί και τρόποι ζωής που διαπαιδαγωγούν τους νέους, τους παραδειγματίζουν θετικά και τους παρακινούν στη δράση όχι μόνο για να πετύχουν την ατομική τους καταξίωση, αλλά και για να συμβάλλουν στην καλύτερη λειτουργία της κοινωνίας.

**Επίλογος** Ανακεφαλαιώνοντας λοιπόν, είναι αναντίρρητος ο σημαντικός ρόλος που παίζουν τα πρότυπα στη ζωή του ατόμου. Τα υγιή πρότυπα προβάλλουν αξίες και ιδανικά, θωρακίζοντας τους νέους απέναντι στη σύγχρονη ζωή ενώ τα αρνητικά εμποδίζουν την πνευματική του καλλιέργεια οδηγώντας τον ίδιο και την κοινωνία στον αμοραλισμό .

**ΓΙΑΤΙ ΟΙ ΝΕΟΙ ΑΝΑΖΗΤΟΥΝ ΠΡΟΤΥΠΑ Η ΕΙΔΩΛΑ;**

Η νεότητα είναι η περίοδος κατά την οποία διαμορφώνεται η προσωπικότητα και πλάθεται ο χαρακτήρας του κάθε ανθρώπου. Στην διαδικασία αυτή σημαντικό ρόλο έχουν τα πρότυπα ή τα είδωλα που επηρεάζουν σε μεγάλο βαθμό την πορεία της ανάπτυξης του ατόμου. έχουν την έμφυτη τάση για προσωπολατρία ·  θαυμάζουν και εκτιμούν τις αναγνωρισμένες προσωπικότητες.

Οι νέοι επειδή είναι αμφισβητίες και αντιδραστικοί στο κατεστημένο , εντυπωσιάζονται εύκολα από το διαφορετικό και το ασυνήθιστο, τη δόξα και την αίγλη που το περιβάλλει συχνά, ταυτίζονται με αυτό και έτσι προσπαθούν να το μιμηθούν για να απελευθερωθούν από την ανωνυμία του πλήθους. Απογοητευμένοι από τους μεγάλους ψάχνουν για ερείσματα που ανταποκρίνονται στο δικό τους κόσμο του μέλλοντος. Άλλοι πάλι κινούμενοι από φιλοδοξία καταφεύγουν σε παλιά δοκιμασμένα πρότυπα, για να κερδίσουν γρήγορα την κοινωνική αποδοχή ή συμμετέχουν σε ομοϊδεατικές ομάδες.

Πάρα πολλοί άνθρωποι στη νεότητα θαυμάζουν και εντυπωσιάζονται από είδωλα που παρουσιάζουν τα Μ.Μ.Ε. Παρουσιάζονται ως φωτεινά πρότυπα στο γενικότερο τέλμα της εποχής και επηρεάζουν πολλούς εύπιστους νέους. Οι τελευταίοι μόνοι στο πολύβουο πλήθος των σύγχρονων πόλεων εγκλωβισμένοι σε οικογένειες που δεν επικοινωνούν,επηρεάζονται από αυτά. Γι’ αυτό με τη μίμηση προτύπων επιθυμούν να απελευθερωθούν από την ανωνυμία που δημιουργεί ο συνωστισμός στις μεγαλουπόλεις. Παράλληλα, θέλουν να ικανοποιήσουν την έμφυτη ορμή τους για αναγνώριση των ικανοτήτων τους και επιλέγουν να μιμηθούν διάφορα, όχι πάντα υγιή πρότυπα.

Συμπερασματικά αναφέρουμε ότι είναι στη φύση της νεολαίας να αναζητά πρότυπα. Το ζητούμενο όμως είναι η επιλογή των καταλληλότερων για την άρτια και ολοκληρωμένη ανάπτυξη της προσωπικότητας των νέων.

**ΑΙΤΙΑ ΠΟΥ ΟΔΗΓΟΥΝ ΣΤΗ ΜΙΜΗΣΗ ΠΡΟΤΥΠΩΝ**

Α. **Εσωγενή:**

• Οι νέοι αναζητούν πρότυπα γιατί θέλουν να ικανοποιήσουν την έμφυτη ορμή τους για αναγνώριση των ικανοτήτων τους

• Οι νέοι είναι εύπλαστοι, εύπιστοι, άπειροι, επιρρεπείς, εντυπωσιάζονται εύκολα και έχουν την ανάγκη της καταξίωσης

• Η επικράτηση της «ήσσονος προσπάθειας» οδηγεί πολλούς εφήβους στο μιμητισμό και όχι στην αυτοέκφραση

• Οι νέοι άνθρωποι είναι συνήθως ανώριμοι και ανασφαλείς και πιστεύουν ότι θα βελτιώσουν τον εαυτό τους προσλαμβάνοντας ανεπεξέργαστα, αλλότρια στοιχεία

• Όσοι μιμούνται άκριτα πιστεύουν πως θα αποκτήσουν αυτοπεποίθηση μέσω της ταύτισής τους με κοινώς αποδεκτά πρότυπα

Β**. Εξωγενή:**

• Η βιομηχανοποίηση της εκπαίδευσης, στείρα αποστήθιση και τον «παπαγαλισμό», η εξειδίκευση της γνώσης, καταλύουν τη σφαιρικότητα και την αυτενέργεια

• Η εμπορευματοποίηση των Μ.Μ.Ε., η πλήρης παθητικοποίηση και αδράνεια του νου, η πλύση εγκεφάλου από τη διαφήμιση, κατασκευάζουν είδωλα, και μαζί με τα προβαλλόμενα προϊόντα επιβάλλουν και μοντέλα συμπεριφοράς

• Ο βιομηχανοποιημένος τρόπος ζωής, οι ευκολίες ανέσεις που προσφέρει η σύγχρονη τεχνολογική εξέλιξη, οι πολλαπλές απαιτήσεις της ζωής, δεν αφήνουν περιθώρια για αφομοίωση, κριτικό έλεγχο

• Ο καταναλωτισμός έκανε τους ανθρώπους να ταυτίζουν το «έχειν» με το «είναι» και να λειτουργούν με το δόγμα: «είσαι ό, τι δείχνεις» και να προσπαθούν να αποκτήσουν ταυτότητα μέσω του «φαίνεσθαι», της επίδειξης, της ακριβής και εκκεντρικής εμφάνισης κάποιων επώνυμων «σταρ» της εποχής

• Η τεχνητή «ανάγκη» προσαρμογής στη μόδα και το μοντέρνο, ο αλλοτριωτικός τρόπος ζωής στις μεγαλουπόλεις, η ρευστότητα και η διαλυτικότητα της εποχής μας, απογυμνώνει το σύγχρονο άνθρωπο από υψηλές αξίες

• Οι ανταγωνιστικές διαπροσωπικές σχέσεις πείθουν το νέο πως η επιβίωση προϋποθέτει την αποδοχή των κυρίαρχων κανόνων συμπεριφοράς

**Η αναγκαιότητα των προτύπων**

Η ύπαρξη θετικών προτύπων είναι εξαιρετικά σημαντική στη ζωή των νέων ανθρώπων, εφόσον μέσω του παραδείγματος που λαμβάνουν από αυτά θέτουν κατάλληλους στόχους και αφιερώνονται στην επιδίωξη ουσιαστικών αξιών. Ειδικότερα:

Οι νέοι αντιλαμβάνονται τη σημασία της εργατικότητας, της διάθεσης για συνεργασία και της συνέπειας για την επίτευξη των προσωπικών τους στόχων. Συνειδητοποιούν πως προκειμένου να επιτύχουν όσα επιθυμούν στη ζωή τους, οφείλουν να εργαστούν σκληρά και όχι να βασίζουν την εκπλήρωση των επιδιώξεών τους σε αναξιοκρατικές μεθόδους ή να θεωρούν πως οι επιτυχίες προκύπτουν χωρίς προσωπικό κόπο.

Τα πρότυπα προσφέρουν στους νέους πίστη στη δυνατότητα του ανθρώπου να κατορθώνει σημαντικά επιτεύγματα· τους εμπνέουν και τους γεμίζουν αισιοδοξία για το αύριο. Χάρη στο παράδειγμα των ανθρώπων εκείνων που δοκιμάστηκαν στη ζωή, αλλά κατάφεραν να διατηρήσουν την ακεραιότητα του ήθους τους, επιτυγχάνοντας παράλληλα σημαντικά βήματα, οι νέοι αποκτούν αυτοπεποίθηση και πείσμα, προκειμένου να δώσουν τους δικούς τους αγώνες.

Τα θετικά πρότυπα αναδεικνύουν μέσα από τη δράση τους το ποιες είναι εκείνες οι αξίες που θα πρέπει να συνοδεύουν τους νέους στη ζωή τους και ποιες είναι οι ουσιαστικές προτεραιότητες στη ζωή ενός ανθρώπου. Έτσι, το προσωπικό ήθος, η πνευματική καλλιέργεια, ο αλληλοσεβασμός, η αλληλεγγύη και η επιδίωξη του συλλογικά επωφελούς βρίσκουν μέσα από το παράδειγμα των ανθρώπων εκείνων που λειτουργούν ως πρότυπα τον καλύτερο τρόπο για να μεταδοθούν και στις επόμενες γενιές.

Οι άνθρωποι που με την καθημερινή τους δράση φανερώνουν την αξία της προσφοράς στους άλλους, όπως και του αυτοσεβασμού, αφού δεν καταδέχονται να προδώσουν τις ηθικές τους αρχές προς όφελος του ατομικού συμφέροντος, επιτρέπουν συνολικά στην κοινωνία να οδηγηθεί σε θετικότερες επιλογές. Λειτουργούν υπ’ αυτή την έννοια ως πρότυπα όχι μόνο για τους νεότερους, αλλά και για τους υπόλοιπους συνανθρώπους τους ανεξάρτητα από την ηλικία τους.

Τα υγιή πρότυπα προβάλλουν ηθικές, διαχρονικές αξίες, ιδανικά, καλλιεργούν την ανιδιοτέλεια, τον ανθρωπισμό, ενδυναμώνουν την κοινωνική συνείδηση, συντελούν στην ανάπτυξη υγιών διαπροσωπικών σχέσεων, προασπίζουν τα ανθρώπινα δικαιώματα και ωθούν στη συμμετοχή στα κοινά. Παράλληλα, αναπτύσσουν την αγωνιστικότητα, την αξιοπρέπεια, εμφυσούν οράματα και υψηλούς στόχους, παρακινούν στη δημιουργία και συμβάλλουν στη διάπλαση υγιούς σώματος και πνεύματος.

Ενισχύουν την εθνική συνείδηση, καλλιεργώντας τη φιλοπατρία, αναπτύσσουν τον σεβασμό προς την παράδοση, προάγουν τον κοσμοπολιτισμό προφυλάσσοντας από τον εθνικισμό και τον φανατισμό. Τέλος, διευρύνουν το πνεύμα, οξύνουν τον προβληματισμό, απελευθερώνουν από προκαταλήψεις, στερεότυπα, δογματισμούς, ενώ εκλεπτύνουν το αισθητικό κριτήριο, διδάσκουν και ωθούν σε μορφές γνήσιες ψυχαγωγίας.

**Συμπερασματικά:**

Οι νέοι έχουν ανάγκη τα πρότυπα, γιατί διαμορφώνουν τον κώδικα αξιών τους, τις πνευματικές τους αναζητήσεις, τα κοινωνικά τους ενδιαφέροντα, με μια λέξη δηλαδή την προσωπικότητά τους. Έτσι διαπλάθουν τον χαρακτήρα τους, μπορούν να υιοθετήσουν μια αποδεκτή στάση ζωής, να κοινωνικοποιηθούν ομαλά, να θέσουν υψηλούς στόχους και να αγωνιστούν για να τους υλοποιήσουν. Τα πρότυπα είναι δηλαδή διαχρονικές αξίες, ιδανικοί σκοποί και τρόποι ζωής που διαπαιδαγωγούν τους νέους, τους παραδειγματίζουν θετικά και τους παρακινούν στη δράση όχι μόνο για να πετύχουν την ατομική τους καταξίωση, αλλά και για να συμβάλλουν στην καλύτερη λειτουργία της κοινωνίας. Η κοινωνία παράλληλα μπορεί να προσδοκά από τους νέους της ότι θα είναι οι συνεχιστές της παράδοσης, θα αναλάβουν συλλογικές ευθύνες και ρόλους στη ζωή και θα επιτελούν με προθυμία τα καθήκοντά τους. Έτσι θα σπουδάσουν, θα καλλιεργηθούν, θα εργαστούν, θα οικοδομήσουν σχέσεις εμπιστοσύνης και αλληλεγγύης με τους συνανθρώπους τους, θα υπερβούν τα εμπόδια που θα βρουν στον δρόμο τους και θα διακριθούν στον στίβο της ζωής για το δημιουργικό τους έργο.